USA mener Israel må ta sin del av Gaza-regningen
Israels siste militæroffensiv mot den palestinske enklaven kostet nærmere 2.200 palestinere livet og forårsaket milliardødeleggelser. Store deler av infrastrukturen i området ble rasert, og rundt 100.000 palestinere mistet hjemmene sine. I slutten av august uttalte talsmann for FNs hjelpeorganisasjon for palestinske flyktninger (UNRWA), Chris Gunnes, at nær 280.000 hjemløse søkte tilflukt i FNs skoler og bygninger i Gaza. Palestinske myndigheter anslår at gjenoppbyggingen vil koste over 25 milliarder kroner. Norge leder den internasjonale giverlandsgruppen for Palestina (AHLC) og inviterer søndag sammen med Egypt til kronerulling i Kairo. Blant dem som kommer er USAs utenriksminister John Kerry.En talskvinne for Kerry understreker at USA forventer at også Israel tar sin del av regningen for ødeleggelsene på Gazastripen. – Israel må spille en rolle i gjenoppbyggingen, sier Jen Psaki. USA har alt lovet å bidra med 760 millioner kroner til gjenoppbyggingen av Gazastripen. Utenriksminister Børge Brende leder søndagens konferanse i Kairo og har tidligere kritisert Israel for å undergrave freden.– Israel vil aldri oppleve sikkerhet gjennom stadig å undergrave mulighetene for å utvikle den palestinske staten, sa Brende i FNs hovedforsamling i forrige måned. Han oppfordret Israel til å lette på blokaden av Gazastripen. – Gaza kan ikke holdes isolert. Prosjektet med å bygge en palestinsk stat vil aldri lykkes uten en forening av Gaza og Vestbredden, politisk, økonomisk og sikkerhetsmessig, sa Brende. Forrige måned var den norske utenriksministeren i Gaza, og så ødeleggelsene med egne øyne. - Vi må gjøre alt vi kan for at den humanitære gjenoppbyggingen kombineres med en politisk prosess, sa han til VG den gang.FNs generalsekretær Ban Ki-moon er også helt klar på at verdenssamfunnets vilje til å betale for Israels ødeleggelser ikke er ubegrenset. – Det kan ikke fortsette på denne måten, med å bygge opp, ødelegge, bygge opp, ødelegge og bygge opp igjen. Denne sirkelen må brytes. Når det bygges opp igjen denne gangen, må det ikke følges av nye ødeleggelser. Hvorfor skulle vi ellers fortsette å bidra til gjenoppbygging, sa Ban i forrige måned. (NTB/VG)
Israel må ta sin del av regningen for å gjenoppbygge Gazastripen, mener USAs utenriksminister John Kerry.